Rytter Mathias Norsgaard Jørgensen fra Team Giant Castelli endte i et voldsomt styrt tidligere på dagen fredag, da han og en norsk rytter væltede på en af landevejene i weekendens GP Himmerland. - Jeg har i hvert fald slået mit hovedet, alt det andet det er bare overflødige skrammer, men hovedet det gør lidt ondt lige nu, siger Mathias Norsgaard Jørgensen fra Team Giant Castelli. Rytterne har god fart på vejene i Vesthimmerland, og det kan mærkes i løbet. - Der bliver trykket til den, de hollandske deltagere kører ret stærkt lige nu, siger den skadede rytter Mathias Norsgaard Jørgensen. Både knæet og hoften fik en tur i asfalten, da den danske rytter væltede på vejen, men mest er han bekymret for hovedet. - Knæet og min hofte er ikke ret slemt, det er mest bare hovedet. Jeg har hjelm på, men den flækkede, siger Mathias Norsgaard Jørgensen. Den norske rytter fra Team Fix It har angiveligt slået kravebenet, og sad ude på vejen og ventede på en ambulance i hvert fald 20 minutter efter styrtet.

Referat:
En dansk og en norsk rytter endte i styrt på dagens rute til GP Himmerland.